**ESG ako konkurenčná výhoda: Prečo je dôležité konať teraz**

**Kľúčové spôsoby, ktoré vám pomôžu dosiahnuť dlhodobý úspech vašej firmy.**

Svet sa čoraz viac sústreďuje na klimatické zmeny, spoločenské výzvy a transparentné podnikanie. Pojem ESG – environmentálne, sociálne a riadiace faktory – sa tak stal neoddeliteľnou súčasťou strategického plánovania každého úspešného podnikania. Udržateľné podnikanie už dávno nie je len otázkou reputácie   
alebo plnenia regulačných povinností, ale stáva sa kľúčovým faktorom pri dosahovaní dlhodobého úspechu a konkurencieschopnosti. **Prečo by ste sa mali začať venovať ESG a aké výhody môže priniesť aj vašej firme?**

1. **Udržanie súčasných klientov a príležitosť na získanie nových**

V horizonte najbližších 3 rokov sa problematika ESG dotkne prakticky každého podnikateľa. Väčšie spoločnosti už dnes majú, alebo čoskoro budú mať povinnosť sledovať a vykazovať aspekty udržateľnosti formou samostatnej ESG správy. V rámci ESG sa zohľadňuje nielen podnikanie danej firmy, ale tiež udržateľnosť podnikania jej dodávateľov. Preto tieto spoločnosti začnú logicky vytvárať tlak na všetkých svojich dodávateľov, vrátane tých menších. Budú vyžadovať, aby mali k dispozícii vlastné ESG správy a vedeli preukázať svoje hodnotenie, tzv. ESG skóre. Pri výberových konaniach a tendroch bude práve podmienka splnenia ESG kritérií jedným z vylučovacích faktorov. Takže pri snahe udržať si existujúcich klientov, prípadne získať nových, je nevyhnutné venovať pozornosť ESG už dnes.

1. **Prilákanie investorov**

Udržateľné podnikanie sa stalo kľúčovým faktorom aj pre mnoho najmä nadnárodných investorov, ktorí hľadajú dlhodobé a stabilné investičné príležitosti. Kritériá ESG dnes často rozhodujú o tom, kam budú smerovať miliardy dolárov z fondov a súkromných kapitálových investícií. Firmy, ktoré preukazujú zodpovedný prístup k životnému prostrediu, sociálnym otázkam a dobrému riadeniu, majú lepšie šance na prilákanie investičného kapitálu. Navyše, výskumy ukazujú, že firmy zamerané na ESG majú často lepšie finančné výsledky a vyššiu hodnotu na trhu.

1. **Posilnenie reputácie a dôvery**

Firmy, ktoré sa zaviažu k udržateľnému a zodpovednému fungovaniu, si budujú dôveru nielen medzi svojimi zákazníkmi, ale aj medzi partnermi, investormi a širšou verejnosťou. V čase, keď spotrebitelia čoraz viac zohľadňujú environmentálne a sociálne faktory pri svojich rozhodnutiach, je investícia do ESG dôležitým krokom k budovaniu dôveryhodnej značky. Práve dôvera je jedným z kľúčových atribútov, ktoré dnes môžu rozhodovať o úspechu na trhu.

1. **Zníženie rizík a zvýšenie odolnosti**

Firmy, ktoré sa aktívne zaoberajú rizikami spojenými s klimatickými zmenami, znečistením či sociálnymi výzvami sú oveľa lepšie pripravené na nečakané udalosti. Tieto spoločnosti aktívne interagujú nielen so svojimi zákazníkmi či dodávateľmi, ale aj s okolitými komunitami. Budujú si dlhodobý vzťah so zamestnancami a dokážu lepšie čeliť či už prírodným katastrofám alebo zmenám legislatívy regulujúcej ich biznis. Prispôsobenie sa normám ESG znižuje prevádzkové, právne a reputačné riziká. Zodpovedný prístup k zdrojom a správne riadenie pracovných podmienok môže tiež minimalizovať konflikty a neefektívnosť vo firme.

1. **Inovácie a nové obchodné príležitosti**

Udržateľnosť a ESG sú motorom inovácií. Firmy, ktoré sa orientujú na ekologické technológie, znižovanie emisií, efektívnejšie využívanie zdrojov a inkluzívne pracovné prostredie vytvárajú nové produkty a služby, ktoré sú v súlade s meniacimi sa potrebami trhu. Tieto inovácie môžu nielen zvýšiť konkurencieschopnosť, ale aj otvoriť nové trhy a zdroje príjmov. ESG prináša možnosť pretvárať podniky na lídrov budúcnosti, ktorí idú príkladom a inšpirujú ostatných.

1. **Dlhodobá udržateľnosť**

Jedným z najväčších prínosov prístupu ESG je zameranie na dlhodobú udržateľnosť. Nielen krátkodobé zisky sú dôležité. Firmy, ktoré kladú dôraz na udržateľnosť svojich procesov a vplyvu na okolie sú omnoho lepšie pripravené čeliť výzvam budúcnosti. ESG pomáha firmám dlhodobo optimalizovať ich náklady, zvyšovať efektivitu a lepšie spravovať riziká, čo vedie k stabilite a úspechu aj v neistých časoch.

**Zavedenie ESG do stratégie podnikania už nie je otázkou výberu, ale nevyhnutnosťou pre trvalý úspech.** **Firmy, ktoré tento prístup integrujú do svojich procesov, získavajú konkurenčnú výhodu**, znižujú riziká a zároveň prispievajú k riešeniu globálnych výziev.

**Advokátska kancelária RUŽIČKA AND PARTNERS poskytuje firmám v oblasti ESG komplexnú odbornú podporu multidisciplinárneho tímu pod vedením Nade Roštek.**

**NAĎA ROŠTEK**   
partnerka,

RUŽIČKA AND PARTNERS

Naďa Roštek je vedúcou partnerkou kancelárie RUŽIČKA AND PARTNERS pre oblasti práva hospodárskej súťaže, compliance a ESG. Okrem pôsobenia na Slovensku, sa tejto oblasti venuje aj v Českej republike, a to v rámci partnerskej kancelárie CCS Legal & Tax. Tá je členom Asociace udržitelného podnikání, kde Naďa aktívne pôsobí. Spolu s multidisciplinárnym ESG tímom sa v oboch jurisdikciách venuje vytváraniu firemných stratégií ESG a projektom implementácie plnenia ESG cieľov. Tieto aktivity slúžia ako kľúčový nástroj na zvyšovanie hodnoty a budovania dôveryhodnosti firiem v očiach spotrebiteľov a obchodných partnerov. Vďaka pôsobeniu v Česku aj na Slovensku dokáže vytvoriť unikátne riešenia, ktoré využívajú výhody oboch trhov. To umožňuje efektívnejšiu implementáciu ESG stratégií pre klientov v oboch krajinách.